上辛安撫二十韻
作者：許及之
朝代：宋

paragraphs: 開闢重華旦，胚胎間世賢。
雲龍時際會，星鳳睹爭先。
天授歸三傑，神謀效一編。
宏謨驅固陋，餘論細雕鎸。
詔旨傾臚句，山呼動奏篇。
干霄須造化，惟月進班聯。
有客占星次，逢人問日邊。
江湖煩鎮撫，壤地屈盤旋。
談笑潢池浄，生成壁壘堅。
丈夫真細事，餘子敢差肩。
黄屋深知切，青雲寵渥駢。
即歸調鼎鉉，少駐斸龍泉。
更治今馮翊，重歸舊潁川。
載塗明積雪，嗣歲卜豐年。
封殖棠陰盛，歡迎竹馬鮮。
恩波行處足，威譽向來傳。
此獨瘡痍甚，方疑雨露偏。
禁通鄰邑粟，費減月樁錢。
齋戒逾三日，遭逢有二天。
執鞭吾所慕，負弩敢驅前。